b'\n_START_ARTICLE_\nVygriai\n_START_SECTION_\nIstorija\n_START_PARAGRAPH_\nNuo VIII a. pr. m. e. iki XIX a. \xc5\xa1ioje teritorijoje gyveno lietuviams artima balt\xc5\xb3 tauta \xe2\x80\x93 jotvingiai. Nuo XIII-XIV a. iki 1795 m. kaimas priklaus\xc4\x97 Lietuvos Did\xc5\xbeiajai Kunigaik\xc5\xa1tystei. Kaim\xc4\x85 su Merkine jung\xc4\x97 vadinamasis Vygri\xc5\xb3 traktas, kuriuo \xc4\xaf med\xc5\xbeiokl\xc4\x99 atjodavo Lietuvos didysis kunigaik\xc5\xa1tis Vytautas. Beveik iki pat XX a. Vygriuose lietuviai buvo dauguma. _NEWLINE_1798 m. kovo 25 d. i\xc5\xa1 dalies \xc5\xbdemaitijos vyskupyst\xc4\x97s, dalies Vilniaus vyskupyst\xc4\x97s ir Lucko vyskupyst\xc4\x97s buvo \xc4\xafkurta Vygri\xc5\xb3 vyskupija su centru Vygriuose. Vyskupija panaikinta 1818 m. bir\xc5\xbeelio 30 d. \xc4\xafk\xc5\xabrus Sein\xc5\xb3 vyskupij\xc4\x85, kurios pirmuoju vyskupu tapo paskutinysis Vygri\xc5\xb3 vyskupas. XIX a. prad\xc5\xbeioje buvo Vygri\xc5\xb3 apskritis, priklausiusi Naujiesiems Rytpr\xc5\xabsiams. Pagal 1920 m. liepos 12 d. Lietuvos ir Taryb\xc5\xb3 Rusijos taikos sutart\xc4\xaf kaimas buvo priskirtas Lietuvos Respublikai. Pagal 1921 m. lenk\xc5\xb3 vald\xc5\xbeios atlikt\xc4\x85 gyventoj\xc5\xb3 sura\xc5\xa1ym\xc4\x85 kaime gyveno 37 \xc5\xbemon\xc4\x97s, i\xc5\xa1 kuri\xc5\xb3 34 lenkai ir 3 lietuviai. Vygriuose palaidotas Mykolas Pranci\xc5\xa1kus Karpavi\xc4\x8dius, \xc5\xbeymus Lietuvos pamokslininkas. 1975-1998 m. priklaus\xc4\x97 Suvalk\xc5\xb3 vaivadijai. 1997 m. pasira\xc5\xa1yta Vygri\xc5\xb3 deklaracija.\n_START_SECTION_\nPavadinimo kilm\xc4\x97\n_START_PARAGRAPH_\nTik\xc4\x97tina, kad kaimo pavadinimas kil\xc4\x99s nuo Vygri\xc5\xb3 e\xc5\xbeero pavadinimo, kuris kil\xc4\x99s nuo lietuvi\xc5\xb3 kalbos \xc5\xbeod\xc5\xbeio Vingrus. E\xc5\xbeero forma primena S raid\xc4\x99, tod\xc4\x97l ir e\xc5\xbeeras anks\xc4\x8diau vadinosi Vingriai (Wingry).\n_START_SECTION_\nVienuolynas\n_START_PARAGRAPH_\nKaime yra Kamendul\xc5\xb3 vienuoli\xc5\xb3 vienuolynas. Antrojo pasaulinio karo metais jis buvo apgriautas, v\xc4\x97liau ilgai atstatin\xc4\x97jamas. Prie restauracijos daug prisid\xc4\x97jo savamokslis dailininkas ir dro\xc5\xbe\xc4\x97jas Viktoras Vinikaitis. \xc5\xa0iuo metu vienuolyne veikia kurybini\xc5\xb3 darb\xc5\xb3 centras. Senojoje eremitijoje yra sve\xc4\x8di\xc5\xb3 namai. Vienuolyno patalpose \xc4\xafrengtas restoranas, \xc5\xa1iuolaikinio meno galerija vaikams ir Jono Pauliaus II biblioteka, kuri atsirado po jo apsilankymo 1999 m. Vyksta kult\xc5\xabriniai renginiai, \xc5\xa1iuolaikin\xc4\x97s muzikos kocertai \xe2\x80\x9eP\xc3\xb3\xc5\x82wyspa Nowej Muzyki\xe2\x80\x9c. Barokinio stiliaus vienuolynas yra populiarus tarp medaus m\xc4\x97nes\xc4\xaf \xc5\xa1ven\xc4\x8dian\xc4\x8di\xc5\xb3 sutuoktini\xc5\xb3 ir grigali\xc5\xa1kojo choralo m\xc4\x97g\xc4\x97j\xc5\xb3. kriptoje palaidoti apie 40 eremit\xc5\xb3 vienuoli\xc5\xb3, ant jos sienos nutapyta mirties \xc5\xa1okio freska, kurioje vaizduojama giltin\xc4\x97 kvie\xc4\x8dianti vienuol\xc4\xaf \xc5\xa1okti. Apylink\xc4\x97se veikia daug sve\xc4\x8di\xc5\xb3 nam\xc5\xb3 ir stovyklavie\xc4\x8di\xc5\xb3. Kasmet rugpj\xc5\xab\xc4\x8dio 15\xe2\x80\x9316 dienomis kaime ir vienuolyne vyksta \xc5\xa1ventin\xc4\x97 mug\xc4\x97. Vienuolyne buvo filmuojamas Stanis\xc5\x82aw Tym (Stanislavo Tymo) filmas L\xc5\xab\xc5\xa1is.'